ผู้ถือหุ้น SE เคาะปันผลหุ้น-เงินสด จ่าย 22 พ.ค.นี้ แย้มงบ Q1 แจ่ม
ผู้ถือหุ้น SE ไฟเขียวแจกปันผลหุ้นอัตรา 27:1เงินสด 0.04 บาท จ่าย 22 พ.ค.นี้ แย้มงบ Q1/66 แจ่ม ปักธงรายได้ปีนี้โต 15-20% รักษาอัตรากำไรขั้นต้น 27%
ผู้ถือหุ้น SE ไฟเขียวแจกปันผลหุ้น-เงินสด จ่าย 22 พ.ค.นี้ แย้มงบ Q1/66 แจ่ม ปักธงรายได้ปีนี้โต 15-20% รักษาอัตรากำไรขั้นต้น 27%
3 พ.ค. 2566

นายเกริก ลีเกษม รองประธานเจ้าหน้าที่บริหาร บริษัท สยามอีสต์ โซลูชั่น จำกัด (มหาชน) หรือ SE เปิดเผยว่า ที่ประชุมสามัญผู้ถือหุ้นประจำปี 2566 มีมติอนุมัติจ่ายปันผลให้แก่ผู้ถือหุ้นในอัตรา 27 หุ้นสามัญเดิม ต่อ 1 หุ้นปันผล เป็นจำนวนไม่เกิน 24.27 ล้านหุ้น มูลค่าที่ตราไว้หุ้นละ 0.50 บาท รวมมูลค่าทั้งสิ้นไม่เกิน 12.13 ล้านบาท หรือคิดเป็นมูลค่าเท่ากับอัตราการจ่ายปันผล 0.0185 บาทต่อหุ้น
อีกทั้ง ยังมีมติอนุมัติจ่ายปันผลเป็นเงินสดในอัตราหุ้นละ 0.04 บาท หรือคิดเป็นจำนวนเงินไม่เกิน 25 ล้านบาท รวมเป็นการจ่ายเงินปันผลสำหรับผลการดําเนินงานประจำปี 2565 ในอัตราหุ้นละ 0.0585 บาท รวมเป็นเงิน 26.35 ล้านบาท หรือคิดเป็นสัดส่วนการจ่ายเงินปันผลประมาณ 57.65% ของกําไรสุทธิหลังหักการจัดสรรกําไรสุทธิเป็นทุนสํารองตามกฎหมาย โดยมีกำหนดจ่ายเงินปันผลให้แก่ผู้ถือหุ้นในวันที่ 22 พฤษภาคม 2566
สำหรับทิศทางธุรกิจในช่วงไตรมาส 1/66 บริษัทรับงานระบบปั๊มขนาดใหญ่ภาครัฐ โปรเจกต์งานพัฒนาสิ่งแวดล้อมที่ดีอย่างยั่งยืน งานบำบัดน้ำเสีย และ งานสัญญาซื้อขายสินค้าวัสดุนวัตกรรมในกระบวนการผลิตอย่างต่อเนื่อง ส่งผลให้บริษัทมีงานในมือ (Backlog) เพิ่มขึ้น อีกทั้งเดินหน้าประมูลงานภาครัฐ-เอกชน มูลค่ารวมกว่า 1,200 ล้านบาท ซึ่งบริษัทตั้งเป้าประมูลงานได้ไม่ต่ำกว่า 25%
ทั้งนี้ บริษัทมีมูลค่างานในมือ (Backlog) ณ สิ้นเดือนธันวาคม 2565 ประมาณ 202.30  ล้านบาท แบ่งเป็นงานจัดจำหน่าย 146.30 ล้านบาท งานออกแบบติดตั้งระบบ 56 ล้านบาท
นอกจากนี้ บริษัทมุ่งพัฒนาขีดความสามารถ เน้นการจัดหาผลิตภัณฑ์ใหม่ เพื่อตอบโจทย์ให้ครอบคลุมความต้องการของกลุ่มลูกค้า รวมถึงการนำเสนอเทคโนโลยีที่เกี่ยวข้อง อาทิ พลังงานสะอาด ที่นำมาหมุนเวียนใช้ในโรงงาน ถือเป็นโอกาสในการรักษาฐานลูกค้าเดิม และขยายฐานลูกค้าใหม่ในอนาคต ตอกย้ำเป้าหมายรายได้ปี 2566 โต 15-20% และรักษาอัตรากำไรขั้นต้น 27%